钦定古今图书集成/方舆汇编/职方典/第1051卷 > 《泉州初建安溪县记》后周·詹敦仁
## 钦定古今图书集成/方舆汇编/职方典/第1051卷 > 《泉州初建安溪县记》后周·詹敦仁

“夫万户而置郡，千户而置邑，古制也”，泉之为郡古矣。
小溪场西距漳汀，东濒溟海，乃泉之一镇守也。地广
二百馀里，三峰玉峙，一水环回，黄龙内顾以骧腾，朱
凤后翔而飞翥。土之所宜者，桑麻谷粟，地之所产者，
麞麈禽鱼。民乐耕蚕，冶有银铁，税有竹木之征，险有
溪山之固。两营之兵，额管二千馀人。每岁之给，经费
“六万馀贯，地实富饶，是岂不足以置县欤？”敦仁奉命
以来，视事之始，既嘉山川雄壮，尤喜人物伙繁，思筑
而县之，乃以状请于郡太守，未几而报可之。令下，增
割。南安近地，新揭清溪美名，敬奉以还，大惧弗称。矧
新邑发冈，自干亥而来，转势从辛兑而入，向丙巳以
奉《离》明之化，流寅甲以伸震叠之威，“左环右接，如抱
如怀；前拱后植，若揖若拜。”折为四乡一十六里，通计
一邑几三千馀户。梓列以图，卜契我龟。当三农收敛
馀暇，适二营番戍休闲。便近之户，役止三日，而民不
告劳；筑作之工，计不逾年，而兵不惮用。崇门竖楼，所
以严其势；绳廊周宇，所以处其吏。屋不华而加壮，寝
仅足以为安。居民鳞次，雍雍然以和；官廨翼如，济济
而有辨。由陆而至者，必出其途；自水而运者，会流于
下。坐肆列邸，贸通有无。荷锸执筐，各安职业。土沃而
人稠，风淳而俗朴，真东南形胜之地，实疆场冲要之
区也。初经营于“显德大火”之首冬，遂落成于明年小
春之下。澣！苟完苟美，不至侈矣。曰庶曰富，又何加焉？
其奈地华人质，业儒者寡，是岂教有未及者欤？殆亦
有待而化者欤？岂知秦奢、魏褊，俗尚未易以转移；夷
清、惠和，闻者尚能以兴起；顾上之人所以作之者何
如耳。敦仁不能远引古者之说以为喻，请以乡邦之
事而昌言之，可乎？尔闽之初，人未知学；自常公观察
以来，有欧阳四门者出，岂曰彼能而我否？“孰谓昔有
而今无。”盖未然者，犹有所待而然，未至者，当有所勉
而至。齐变至鲁，鲁变至道。盛事鼎来，以答山川之灵；
雄名日起，以续龙虎之号。曰“教之令”，固不敢不勉而
从令之教。尔邑之人，当交相劝勉，以副令之愿望。猗
欤休哉！丙辰十月甲辰日记。